Ware storie: In 'n pedofiel se web | Sarie
Jy dink dit sal nie met jou gebeur nie. Veral nie as jy self 'n ma is wat as kind gemolesteer is nie. Hoe kon jy die waarskuwingstekens miskyk? Die situasie was egter meer kompleks as wat Santie haar kon voorstel toe hulle in 2017 agterkom dat haar oudste seun reeds twee jaar lank deur 'n huisvriend gemolesteer en verkrag word.
"Hierdie seer en verwyte gaan ek vir die res van my lewe moet saamdra. Ek voel soos 'n slegte ma. Ek het misluk as ouer. Onwetend het ons hom aan 'n manipulerende monster blootgestel wat ek met my hele lewe vertrou het. Ek hoop wel dat ons deur ons verhaal ander kan waarsku, en dat hulle sal besef dat so iets jou totaal onverhoeds betrap," vertel sy.
Dit was 'n perfekte somersaand in 2015 toe die De Wets die eerste keer by Pieter* gaan braai het. Hy was 'n voormalige kollega van haar man. Ongetroud. Amper oorvriendelik. Altyd behulpsaam. Sjarmant. 'n Man wat jy nooit kwaad sien nie, nie vir 'n vlieg of in die verkeer nie. Wie sou kon raai dat Pieter daardie eerste aand al met Bennie*, hul vyfjarige seun, sou peuter?